DA Den Europæiske Unions Tidende C 92/14

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 92/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»THYM DE PROVENCE«

EU-nr.: FR-PGI-0005-01364 — 18.9.2015

BOB ( ) BGB ( X )

1. Betegnelse(r)

»Thym de Provence«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

»Thym de Provence« er en krydderurt, som tilhører arten Thymus vulgaris L. i læbeblomstfamilien. Det er en staude på 10-30 cm, som er aromatisk og grenet, med træagtige stængler forneden, der sædvanligvis studses til duske eller til små og meget tætte buske.

De stedsegrønne blade, som er grå eller grønne alt efter årstiden, og de unge stængler og blomsterbægere har mange små kirtler, som er fyldt med æterisk olie. Denne æteriske olie er fenolisk, og dens væsentligste bestanddele er carvacrol (mindst 15 %), thymol og para-cymen (en forløber for disse stoffer).

»Thym de Provence« er en flerårig plante, som dyrkes på friland eller indsamles på et godkendt areal i naturen.

»Thym de Provence« stammer fra følgende sorter: VP 83 (gruppesort for timian), sorten Carvalia og sorten Thymlia.

Listen over godkendte sorter kan revideres ud fra en revisionsprotokol, som har til formål at sikre overholdelsen af følgende kendetegn:

— fenolprofil (et indhold af carvacrol + thymol + para-cymen > 50 %)

— et indhold af carvacrol på mindst 15 %

— planten er opretstående og træagtig.

Denne liste fremsendes til producenterne samt til kontrolorganet og de kompetente kontrolmyndigheder efter hver ændring.

»Thym de Provence« præsenteres som tørrede eller frosne blade eller som friske eller tørrede kviste. Disse kviste kan markedsføres i løs vægt eller i buketter.

De har følgende kendetegn:

— uanset præsentationsform skal den æteriske olie have et indhold af carvacrol på mindst 15 %.

Desuden gælder følgende bestemmelser alt efter præsentationsform:

— for friske kviste: en maksimal stængellængde på 16 cm.

— for tørrede kviste: en maksimal stængellængde på 16 cm og et maksimalt vandindhold på 12 %.

— for tørrede blade: et maksimalt vandindhold på 12 %, et maksimalt stængelindhold på 4 % og et indhold af smuld på højst 2 %.

— for frosne blade: et maksimalt stængelindhold på 4 % og et indhold af smuld på højst 2 %.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

De operationer, der skal finde sted i det geografiske område, er høst, forarbejdning (tørring/tærskning, sortering og frysning) og samling i buketter.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Foruden de obligatoriske oplysninger i henhold til gældende lovgivning skal etiketter på salgsenheder til forbrugerne af »Thym de Provence« indeholde en angivelse af »Bedst før«-datoen samt en indramning med navn og adresse på certificeringsorganet, foran hvilket der står »certificeret af«.

4. Kort angivelse af det geografiske områdes afgrænsning

Departementet Vaucluse: alle kommuner

Departementet Bouches du Rhône:

— Følgende kantoner i deres helhed: Aix-en-Provence (1 og 2), Allauch, Aubagne, Berre-l'Étang, Châteaurenard, Ciotat, Gardanne, Marignane, Marseille (1 til 10), Martigues, Pélissanne, Salon-de-Provence (1 og 2), Trets og Vitrolles

— Kantonen Istres med undtagelse af kommunen Fos-sur-Mer

Departementet Gard:

— Følgende kantoner i deres helhed: Bagnols-sur-Cèze, Pont-Saint-Esprit, Redessan, Roquemaure, Uzès og Villeneuve-lès-Avignon

— Kantonen Alès-2: kommunerne Belvézet, Bouquet, Fons-sur-Lussan, Lussan, Seynes og Vallérargues

— Kantonen Alès-3: kommunen Castelnau-Valence

— Kantonen Beaucaire med undtagelse af kommunerne Bellegarde og Fourques

— Kantonen Marguerittes: kommunerne Manduel, Marguerittes og Poulx

— Kantonen Rousson: kommunerne Barjac, Méjannes-le-Clap, Saint-Jean-de-Maruéjols-et-Avéjan, Saint-Privat-de-Champclos og Tharaux

Departementet Alpes de Haute Provence:

— Følgende kantoner i deres helhed: Château-Arnoux-Saint-Auban, Forcalquier, Manosque (1 til 3), Oraison, Reillanne og Valensole

— Kantonen Digne-les-Bains-2 med undtagelse af kommunerne Champtercier og Digne-les-Bains

— Kantonen Sisteron med undtagelse af kommunerne Authon og Saint-Geniez

— Kantonen Riez: kommunerne Bras-d'Asse, Le Castellet, Le Chaffaut-Saint-Jurson, Entrevennes, Estoublon, Mézel, Moustiers-Sainte-Marie, Puimichel, Puimoisson, Riez, Roumoules, Saint-Jeannet, Saint-Julien-d'Asse og Saint-Jurs

— Kantonen Seyne: kommunerne Claret, Melve, Sigoyer, Thèze, Valernes og Vaumeilh

Departementet Ardèche:

— Kantonen Bourg-Saint-Andéol i sin helhed

— Kantonen Pouzin: kommunen Rochemaure

— Kantonen Teil: kommunerne Alba-la-Romaine, Aubignas, Saint-Andéol-de-Berg, Saint-Maurice-d'Ibie, Saint-Thomé, Le Teil og Valvignères

— Kantonen Vallon-Pont-d'Arc: kommunerne Labastide-de-Virac, Orgnac-l'Aven og Saint-Remèze

Departementet Var:

— Følgende kantoner i deres helhed: Brignoles, Draguignan, Garde, Garéoult, Hyères, Ollioules, Saint-Cyr-sur-Mer, Saint-Maximin-la-Sainte-Baume, Seyne-sur-Mer (1 og 2), Solliès-Pont og Toulon (1 til 4)

— Kantonen La Crau: kommunerne Hyères og La Crau

— Kantonen Flayosc med undtagelse af kommunerne Bargème, Bargemon, Brenon, Châteauvieux, Claviers, Comps-sur-Artuby, La Bastide, Le Bourguet, La Martre, La Roque-Esclapon og Trigance

— Kantonen Luc med undtagelse af kommunerne Collobrières og La Garde-Freinet

— Kantonen Vidauban med undtagelse af kommunen Le Muy

Departementet Hautes Alpes:

— Kantonen Laragne-Montéglin i sin helhed

— Kantonen Serres: kommunerne Le Bersac, Bruis, Chanousse, L’Épine, Étoile-Saint-Cyrice, Eyguians, Lagrand, Méreuil, Montclus, Montjay, Montmorin, Montrond, Moydans, Nossage-et-Bénévent, Orpierre, Ribeyret, Rosans, Saint-André-de-Rosans, Sainte-Colombe, Sainte-Marie, Saint-Genis, Saléon, Savournon, Serres, Sorbiers og Trescléoux

Departementet Drôme:

— Følgende kantoner i deres helhed: Grignan, Tricastin og Montélimar-2

— Kantonen Dieulefit med undtagelse af kommunerne Bézaudun-sur-Bîne, Bourdeaux, Bouvières, Comps, Crupies, Félines-sur-Rimandoule, Francillon-sur-Roubion, Mornans, Le Poët-Célard, Les Tonils, Orcinas, Rochebaudin, Saou, Soyans og Truinas

— Kantonen Nyons et Baronnies med undtagelse af kommunen Chaudebonne

— Kantonen Diois: kommunerne La Motte-Chalancon og Rottier

— Kantonen Montélimar-1: kommunerne Ancône, Montélimar og Savasse

5. Tilknytning til oprindelsesstedet

Det geografiske områdes egenart

Det geografiske område for »Thym de Provence« indgår i det område, der almindeligvis kaldes Provence og er beliggende i den sydøstlige del af Frankrig.

De hyppigste jordtyper er ler- og kalkholdig jord med forskellige grader af tæthed. De gør det muligt for regnen at sive ned i jorden eller let at strømme væk og forsvinde. En sådan jord er meget ofte stenet. Disse åbne, kalkholdige, tørre og solrige miljøer, som på fransk kaldes »garrigues« (kratbevoksede heder), er typiske for Provence.

Det geografiske område er ligeledes kendetegnet ved et middelhavsklima, som er præget af varme og tørre somre og milde vintre. Der er omfattende og lange perioder med sol, hvor der blæser en undertiden hyppig og varig vind fra nord/nordvest (mistralen), som holder luftfugtigheden lav. Vintrene i Provence har sjældne perioder med frost, der som regel er kortvarig og ikke så hård.

Endelig er det geografiske område kendetegnet ved en stor tæthed af vildtvoksende fenolholdig timian, som har et højt indhold af carvacrol, og som udgør næsten rene populationer, der breder sig i mere eller mindre runde pletter.

Der har længe været og er stadig rig tradition for at plukke vild timian, og med udgangspunkt i de gamle processer for tørring, sortering eller fremstilling af timianbuketter har producenterne i det geografiske område udviklet en særlig knowhow.

Producenterne af »Thym de Provence« har sørget for, at timian fra den naturlige vildtvoksende population i området er blevet reproduceret ved hjælp af en sortsudvælgelse af fenolholdige timianplanter, hvis æteriske olie indeholder over 15 % carvacrol.

Desuden begrænser producenterne vandingen af de dyrkede arealer og sikrer dermed en produktionsmetode, der er tæt på de naturlige betingelser.

Udnyttelsen af dyrkede arealer er begrænset, for når timianplanterne når en vis alder, bliver stænglerne for tykke, og bladenes størrelse bliver utilstrækkelig i forhold til træets vægt (tykke stængler). Hvad den vilde timian angår, vurderer plukkerne nøje størrelsen på de planter, der kan plukkes, for at sikre et ensartet resultat.

Producenterne er i øvrigt meget omhyggelige med at sikre det optimale plukningstidspunkt og ventileret opbevaring af timianen inden forarbejdning eller tørring, idet de benytter sig af det tørre klima i det geografiske område.

Når det gælder forarbejdningen, består de erhvervsdrivendes knowhow navnlig i hurtig forarbejdning efter høsten (tørring, hvis der er tale om tørrede timianblade, og frysning, hvis der er tale om frosne timianblade).

Tørringen er ligeledes en vigtig fase, som har til formål at kontrollere vandindholdet, og som herefter gør det muligt at håndtere produktet uden risiko for, at det forringes. Hvis »Thym de Provence« ikke er tilstrækkeligt tør, kan den nemlig ikke renses korrekt (stænglerne vil ikke kunne adskilles fra bladene), og hvis den er for tør, vil for mange af stænglerne knække under tærskningen. Tørringsfasen sker under hensyntagen til de eksterne klimatiske betingelser og er afgørende for produktets udseende og dets holdbarhed over tid. Den bygger på sand knowhow og på anvendelsen af meget specialiserede maskiner (visuel vurdering af det friske produkt, specifik sortering efter parti osv.).

Arbejdet med at samle buketter kræver ligeledes særlig knowhow fra producenternes side. De estimerer vandindholdet i deres produkt for at begrænse tab af blade og kvalitativ forringelse. Denne knowhow udgør det nødvendige grundlag for opnåelsen af det forventede færdige produkt.

Takket være deres specialudstyr og erfaring anvender de erhvervsdrivende i Provence nogle yderst effektive og præcise sorteringsmetoder. Deres kendskab til produktet gør det muligt for dem at bestemme, hvilke redskaber der er nødvendige for at sikre optimal sortering af timianen og så vidt muligt fjerne uønskede partikler.

Produktets egenart

»Thym de Provence« er kendetegnet ved en karakteristisk aroma og stærk smag, der er varm og skarp.

Den adskiller sig fra andre timianer, som for langt størstedelens vedkommende er såkaldt »milde« timianer eller gartneritimianer af kemotypen ren thymol og har en svagere aromatisk styrke, samt i mindre grad cineolholdige timianer (Thymus mastichina L. cineolifera).

De andre særlige kendetegn ved »Thym de Provence« er: renheden, bladenes ensartethed, det næsten totale fravær af urenheder (for timianblade).

Når den markedsføres i buketter, er disse buketter regelmæssige, velformede og har mange blade.

Denne egenart giver »Thym de Provence« et solidt omdømme.

Årsagssammenhæng

Egenskaberne ved det geografiske områdes veldrænede jord i kombination med temperaturforholdene er gunstige for vildtvoksende »Thym de Provence« og dyrkningen heraf. For at have gode vækstbetingelser og udvikle sin aromatiske styrke har »Thym de Provence« brug for den varme og sol, som klimaet i det geografiske område giver.

De udvalgte traditionelle sorter, der er specifikke for dette klima, fremmer udskillelsen af en meget karakteristisk æterisk olie, som er rig på carvacrol, og som fremhæver den varme og skarpe aroma, der er kendetegnende for »Thym de Provence«. Den sekundære årsag til det betydelige indhold af carvacrol i bladenes æteriske olie er plantens tilpasning til sit miljø, som navnlig er kendetegnet ved stærk tørke om sommeren.

Kontrolleret vanding gør det muligt at begrænse tilvoksning med ukrudt (hvilket har indflydelse på det færdige produkts renhed) og at opretholde en lav fugtighed, som er tæt på de naturlige betingelser.

Producenternes høst på det optimale tidspunkt har indflydelse på, hvordan aromaerne bedst kommer til udtryk, men også på renheden af »Thym de Provence«.

Tørringen eller den hurtige frysning efter høsten samt den ventilerede opbevaring sikrer opnåelse af en timian, der har en ensartet farve, og er med til at bevare aromaerne. I disse afgørende etaper drages der fordel af erfaringen hos de erhvervsdrivende i området og navnlig af deres evne til at foretage en hurtig visuel vurdering af det nyhøstede produkts kvalitet.

Renheden af »Thym de Provence« sikres ved hjælp af den knowhow, der er knyttet til rensnings- og sorteringsetaperne, som spiller en vigtig rolle, når det gælder om at fjerne størstedelen af stænglerne og begrænse knækkede stængler.

Den særlige knowhow ses i forbindelse med »Thym de Provence« i regelmæssige og velformede buketter med blade, hvor de tykke stængler fjernes, fugtigheden vurderes, og det rette tidspunkt nøje udvælges.

Tilstedeværelsen af »Thym de Provence« og dens særlige aromatiske og smagsmæssige kendetegn er hyppigt nævnt i litteraturen. Det gælder lige fra Plinius den Ældre i det 1. århundrede til moderne forfattere som f.eks. Marcel Pagnol (Les Bucoliques, Grasset, 1958). »Thym de Provence« er en grundsøjle i Provences gastronomiske arv og markedsføres i stor udstrækning under forskellige former.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

https://www.inao.gouv.fr/fichier/CDC-IGP-ThymdeProvence.pdf

(1) EUT L 343 af 14.12.2012, s. 1.